Malema 'sal nie vandag in hof wees' | Maroela Media
Malema 'sal nie vandag in hof wees'
EFF-leier Julius Malema. Foto: EFF
Julius Malema, leier van die EFF, sal glo nie vandag self in die Newcastle-landdroshof in KwaZulu-Natal verskyn nie waar die grondgrypsaak teen hom voortgesit word.
Vusi Khoza, voorsitter van die EFF in KwaZulu-Natal, het Sondag gesê Malema sal nie self in die hof wees nie, maar sy prokureurs sal wel daar wees om hom te verteenwoordig. Khoza het gesê hy verwag dat die saak bloot uitgestel sal word, aangesien Malema se regspan steeds besig is om die grondwetlikheid van die Wet op Oproerige Byeenkomste te betwis.
Malema word daarvan aangekla dat hy dié wet in 2014 in Bloemfontein en in 2016 in Newcastle oortree het. Hy word ook van betreding aangekla.
Op 26 Junie 2016 het die EFF-leier aan sy ondersteuners in Newcastle gesê om enige grond wat hulle wil hê te beset omdat dit aan swart mense behoort; wit mense kan nie eienaarskap van Suid-Afrikaanse grond hê nie, het hy gesê. Hy het twee jaar vantevore in Bloemfontein soortgelyke uitsprake gemaak.
Nadat hy aangekla is en in November 2016 in die Newcastle-landdroshof verskyn het, het Malema uit die hofgebou gestap en weer eens aan sy ondersteuners gesê om grond te beset. "As ek moet tronk toe gaan omdat ek vir julle sê om die grond te vat, dan is dit so. Ek is nie bang om tronk toe te gaan oor die grondkwessie nie, maar ek is bang vir die tronk as ek soontoe moet gaan oor korrupsie. Ek wil nie tronk toe gaan oor korrupsie nie, maar ek sal tronk toe gaan vir grond," het hy aan sy ondersteuners gesê.
Nou voer Malema en sy regspan aan die Wet op Oproerige Byeenkomste is "apartheidswetgewing" en moet geskrap word, omdat dit gebruik word om vryheid van spraak te onderdruk – veral die vryheid van spraak van politici.
Maroela Media het verlede week berig die hooggeregshof in Pretoria het Malema se aansoek om die wet as ongrondwetlik te verklaar van die hand gewys. Die leier van die rooi barette weier egter om die saak daar te laat en sal nou die konstitusionele hof nader in 'n poging om die wet ongrondwetlik te laat verklaar.
Hy sal in November weer in die hof verskyn in verband met die Bloemfontein-saak.
Giovanni (18) sterf ná terugslag in hospitaal
D-dag in Parys-boere saak
Hy het mooi by Zuma geleer hoe om 'n hofsaak te laat sloer totdat dit later in die vergetelheid verdwyn.
Dis sorgwekkend dat hulle reken dat hulle die grondwetlike reg het om met oproerigheid te betoog en onwettighede aan te vang soos infrastruktuur te vernietig, grond te beset, klippe te gooi en soms selfs moord. Dan probeer hulle skuil agter die kleur van hulle vel…. Hulle is rassistiese anargiste